## El Gran Premi Motul de la Comunitat Valenciana incrementa l’oferta d’activitats per a l’afició

*** Els aficionats tindran l’oportunitat de participar en la ‘invasió’ de la pista després de la carrera de MotoGP, una oportunitat que estava reservada fins ara a només un sector dels seguidors, entre altres noves propostes
* El Gran Premi torna al Circuit després d’un any d’absència per a tancar la temporada de MotoGP**

El Circuit Ricardo Tormo celebra este cap de setmana el Gran Premi Motul de la Comunitat Valenciana que tanca la temporada 2025 de MotoGP.

Comença així la setmana més especial de l’any per al Circuit Ricardo Tormo. Un any més, este és un dels millors grans premis per als aficionats que s’acosten a vore les carreres en directe al circuit de tot el Mundial de MotoGP, i no solament pel fet que en el traçat valencià es pot vore la major part del circuit des de qualsevol graderia.

El Circuit Ricardo Tormo acull l’última prova del Mundial 2025, però també els primers tests de pretemporada de MotoGP de cara a 2026. Això serà el dimarts 18 de novembre i tots els aficionats podran accedir al Circuit per només cinc euros i gaudir de les motos des de les deu en punt del matí fins a les cinc de la vesprada.

**Amb els pilots**

Més enllà dels test de MotoGP que se celebren després del Gran Premi, abans que comence l’acció en pista se celebra el tradicional *Pit Walk*, una cita molt especial en la qual els aficionats poden vore de primera mà com es treballa en els boxs del Mundial i tenen l’oportunitat de conéixer els pilots de totes les categories, que solen eixir a firmar autògrafs i a fer-se fotos amb els assistents.

Però esta no és l’única ocasió en la qual els pilots estaran amb l’afició, també se celebra el *Hero Walk*, i esta vegada amb novetats. En edicions anteriors esta iniciativa estava reservada només a aficionats amb passe de pàdoc, vip o de tribuna boxs, els quals tenen inclòs l’accés amb la seua entrada, però ara s’obri l’opció a tots els aficionats de qualsevol graderia. Enguany hi ha 350 entrades a la venda disponibles per 25 euros. El dissabte serà el *Hero Walk* de Moto2 i Moto3 d’11:45 a 12:15, mentres que el dels pilots de MotoGP serà el diumenge de 10:20 a 10:40 h.

Per a completar l’oferta d’activitats, el Circuit realitza altres dos propostes: una és la ‘invasió’ a pista per a vore el pòdium de MotoGP, a on es produïx un ambient únic en la recta del Circuit. D’esta manera, tots els aficionats tindran l’oportunitat de participar en la ‘invasió’ de la pista després de la carrera de MotoGP, una oportunitat que estava reservada fins ara a només un sector dels seguidors.

L’altra novetat és la gala MotoGP Awards. Per primera vegada en la història de MotoGP s’obri al públic este esdeveniment i, també per primera vegada, se celebrarà en les instal·lacions del mateix circuit. A més dels membres del pàdoc, convidats i altres assistents habituals, fins a 1.500 aficionats tenen l’oportunitat de comprar una entrada per a assistir a esta gala amb un preu de 25 euros.

València serà l’epicentre del món del motor durant tota esta setmana i més milers d’aficionats tornaran a omplir les graderies del Circuit Ricardo Tormo després de la cancel·lació del Gran Premi de 2024.

Fecha: 10/11/2025